Gypaetus barbatus

O **trencauesos** u **crebantauesos** ( (L., 1758)), tamién conoixito como **voleta roya** por a suya caracteristica color, ye una especie d'au carnucera falconiforme d'a familia Accipitridae. Atras denominación pareixidas son **crebauesos** u **cruixiuesos**, **cascauesos**, **devantauesos** y **espernaueso**.

Ye un vueitre notablement diferent d'atras aus carnuceras. Recibe o suyo nombre por o suyo costumbre de remontar uesos y closcaranas enta grans altarias ta soltar-los y crebar-los contra la penya ta poder-se-ne minchar o miollo.

## Descripción
Os animals adultos arriban a 95 u 100 cm de lonchitut total, o que as fa tornar una d'as aus volanderas mas grans d'Europa. L'amplaria d'alas gosa estar de 275–308&nbsp;cm, superior a la d'a resta de vueitres y d'alicas.

En o volido, son de buen distinguir por a mida en chunto con a forma d'a coda, con as plumas que i rematan en punta, que fa que l'apéndiz tienga una caracteristica forma de rombo. Os adultos, ademés, tienen as plumas d'a cabeza, o papo y a tripa de color blanquinyosa, amarellisca u narancha, que os fa de reconoixer con facilidat.

## Distribución
Habita preferencialment en zonas d'alta montanya, en o Viello Mundo, con poblacions en tres continents: Africa, Asia y Europa, d'entre as que as europeas son as que se troba en pior estato de conservación.
 
Ye una especie amenazata en amplas zonas d'a suya distribución, y en o continent europeu ye un animal en grau periglo d'extinción que ha disapareixito de bellas zonas a on que dinantes yera abundant. En l'actualidat se'n puede veyer en os Pireneus, en Cinco Villas, Picos d'Europa (reintroducito), norte d'Africa, a Val d'o Gran Rift, Sudafrica, Grecia y dende Anatolia dica os monts Tian Shan y l'Himalaya.

## Filiación
O trencauesos ye miembro d'un linache deseparau de a familia Accipitridae de muit antigos. En l'actualidat, as dos solas especies vivas d'ixa rama son ista y l'alica blanca (*Neophron pernopterus*), que no guardan mas relación evolutiva con a resta de vueitre que con os falcons y os esparvers.

## Zoonimia
En o dominio lingüistico d'a luenga aragonesa a especie recibe diferents nombres u zoonimos, toz ellos fendo referencia a l'afición d'istes animals por os uesos, pos incluyen o lema «uesos» en a forma, acompanyada de verbos sinonimos como crebar, trencar, cruixir/cluixir/cluchir u romper. A forma mas distribuida en aragonés centro-oriental ye **trencauesos**, documentada en Benás, Aguilar, a Mula, Chistau, Tella y Panticosa, y se reconoix como antiga en belatros como Puértolas y a Buerda. Se pronuncia con protesi velar.

Atras formas con menor extensión y tamién pronunciadas con protesi velar son: **rompeuesos**, documentau en Alquezra y en Biarche, en o norte d'o Semontano de Balbastro, y en as Bellostas, en o sud de Sobrarbe; **cluchiuesos** u **cluixiuesos** (con pronuncia /klutʃi'gwesos/), emplegadas en o Semontano de Balbastro (Salas Altas, Radiquero) y o Viello Sobrarbe, a on que se troba a pronuncia castellanizada /kluxi'gwesos/ , d'alcuerdo con Vidaller; **crebantauesos** y as variants **levantauesos** / **devantauesos** se fan servir en a Val d'Echo; **crebauesos** se documenta en Benás y **cascauesos** ye tamién emplegada en o Viello Sobrarbe.  Finalment, a forma **espernauesos** (que viene, posiblement, de o verbo *espernar*/*esperniar*: cayer por un cillo, que s'emplega en Sobrarbe)  se fa servir (en chunto con **trencauesos**) en tellán, chistabín, y tamién en a Buerda;

## Imáchens

Bartgeier (Gypaetus barbatus) 01.jpg|Adulto.
Gypaetus-barbatus-bearded-vulture-0b.jpg|Os eixemplars chovenils tienen as plumas fuscas.
Bartgeier 0505262.jpg|Os adultos (sexualment maduros) tienen a cabeza, o papo y a tripa blanca, amariella u narancha.
Gypaetus barbatus in Tibet.jpg|Chovenil
Gypaète.jpg|Parella d'adultos.
Lammergeier or Bearded Vulture, Gypaetus barbatus. In flight.jpg|En volido.
Gypaète barbu MHNT.jpg|*Gypaetus barbatus aureus*
Gypaetus barbatus hemachalanus MHNT.jpg|*Gypaetus barbatus hemachalanus*


## Notas


## Referencias

## Vinclos externos